***Nagovor Nj. eksc. dr. Krzysztofa Olendzkega, veleposlanika Republike Poljske v Republiki Sloveniji***

***Ljubelj, 11. 6. 2022***

*Spoštovani gospod predsednik države,*

*Spoštovani gospod župan občine Tržič,*

*Spoštovana gospa direktorica Tržiškega muzeja,*

*Cenjeni gostje,*

Poljaki so bili poleg Francozov najštevilčnejša narodnostna skupina ujetnikov; tukaj so bili predvsem zaradi etničnih in rasnih razlogov, tako kot ujetniki iz sovjetske armade – Ukrajinci, Belorusi, Rusi ter drugi Slovani, pa tudi Judje. Vsi so predstavljali cilj genocidne politike tretjega rajha. Sence vseh žrtev taborišča Ljubelj - Mauthausen vpijejo, naj se jih spominjamo.

Jetniki iz Podljubelja so predvsem žrtve vseh ideologij, ki so nastale kot izraz nemškega nacionalizma ter nasprotovanja posameznikovega dostojanstva. Ljudje, ki so se imeli za pripadnike višje kulture, avtorji nove Evrope, »novega človeka« so zanikali človeškost svojih žrtev in s tem posledično tudi svojo. Tukaj, v tej prelepi slovenski pokrajini, so se dogajali zločini proti človeštvu. V Podljubelju se je zlo totalitarizmov dvajsetega stoletja - nacizma, komunizma in fašizma nakopičilo kot v steklenički s strupom. Spomin na ta zločin ter na vse, ki so se trudili zoperstavljati zlu z vsakodnevnim bojem za svoje dostojanstvo, ne sme nikdar umreti.

Na tem mestu bi želel izraziti svojo veliko zahvalo Njegovi ekscelenci gospodu Borutu Pahorju, predsedniku republike, za širjenje kulture spomina na žrtve totalitarizmov ter za njegove pozive k spravi. Rad bi se izrazil tudi svoje globoko spoštovanje mag. Borutu Sajovcu, nekdanjemu županu občine Tržič, dr. Janji Babšek, direktorici Tržiškega muzeja ter vsem prebivalcem tržiške občine za njihovo pomembno delo – ohranjanje spomina na taboriščinike tega koncentracijskega in uničevalnega taborišča, za njihova dejanja, ki jih dolgujemo žrtvam nemških in avstrijskih nacistov, ki so poskušali uničiti dostojanstvo in človeškost.

Ko se oziramo na Auschwitz, kjer se je nedavno mudil predsednik republike Nj. eksc. Borut Pahor, na Mauthausen, kjer so Nemci umorili elito poljskega naroda, in na Podljubelj, ponavljamo *Nikoli več vojne, nikoli več genocida*.

Zato moramo danes in vsak dan govoriti o zločinski ruski invaziji na Ukrajino. To ni le oborožen napad na mirno, suvereno evropsko državo. Gre za napad na evropske vrednote. To je zločin, katerega namen je izzvati svetovno prehransko krizo. To je še en zločin imperialistične ideologije iz Rusije, da bi ohranila ostaline Imperije zla – Sovjetske zveze. V imenu žrtev tretjega rajha, ki so bili tukaj trpinčeni, moramo podpirati državljane Ukrajine v njihovem boju za dostojanstvo, svobodo in demokracijo. To od nas vseh terja naša evropska identiteta.

Kot Evropejec, kot poljski veleposlanik in kot človek vas, ki ste navzoči na tem kraju trpljenja in ponižanja, rotim v imenu spomina na žrtve taborišča Mauthausen - Ljubelj: ne dopustite, da bi postali neobčutljivi in da nam ne bi bilo več mar za rusko invazijo na Ukrajino, za ruske zločine, uperjene proti ukrajinskemu narodu, proti ženskam in otrokom iz Ukrajine! Ne dovolimo, da bi kdor koli in kadar koli žrtoval te osebe in njihov spomin zaradi svojega egoizma za dosego lažnega miru. Mir bo nastopil šele tedaj, kadar bo zaustavljeno zlo. Kljub temu da je mir neprecenjiv, nikoli ni dosežen za vsako ceno. Konec koncev, najvišjo ceno zanj plačajo običajni ljudje - največkrat ponižane in posiljene ženske in otroci, žrtve raznarodovanja. Mir, ki je dosežen za ceno človekovega dostojanstva, je laž! To je najbolj razvidno tukaj, pod Ljubeljem.